CELEX: 32020R2208
Language: bg
Date: 2020-12-22 00:00:00
Title: Регламент за изпълнение (ЕС) 2020/2208 на Комисията от 22 декември 2020 година за включване на Обединеното кралство като трета страна, от която е разрешен вносът в Съюза на пратки сено и слама (текст от значение за ЕИП)

28.12.2020   
               
               
                  BG
               
               
                  Официален вестник на Европейския съюз
               
               
                  L 438/21
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/2208 НА КОМИСИЯТА
         от 22 декември 2020 година
         за включване на Обединеното кралство като трета страна, от която е разрешен вносът в Съюза на пратки сено и слама
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 128, параграф 1 от него,
         като има предвид, че:
         
                     (1)
                  
                  
                     Някои растителни продукти, включително сено и слама, представляват риск от разпространение на инфекциозни или заразни болести по животните.
                  
               
                     (2)
                  
                  
                     В член 128, параграф 2 от Регламент (ЕС) 2017/625 са предвидени елементите, които следва да бъдат включени в мерките, необходими за ограничаване на този риск.
                  
               
                     (3)
                  
                  
                     Съгласно член 9 от Регламент (ЕО) № 136/2004 на Комисията (2) се изискват ветеринарни проверки на растителните продукти, изброени в приложение IV към посочения регламент, включително слама и сено. В приложение V към посочения регламент се изброяват страните, от които държавите членки имат право да внасят сено и слама, и се уточняват условията за този внос.
                  
               
                     (4)
                  
                  
                     Кодовете по КН за сено и слама са предвидени в глава 12 от приложение I към Регламент за изпълнение (ЕС) 2019/2007 на Комисията (3).
                  
               
                     (5)
                  
                  
                     Въпреки че с Регламент за изпълнение (ЕС) 2019/2130 на Комисията (4) се отменя Регламент (ЕО) № 136/2004, в него също така се предвижда, че член 9 и приложения IV и V към Регламент (ЕО) № 136/2004 продължават да се прилагат до 21 април 2021 г.
                  
               
                     (6)
                  
                  
                     Регламент за изпълнение (ЕС) 2019/2130 се прилага за сено и слама, въвеждани в Съюза. В посочения регламент за изпълнение се предвиждат подробни правила за проверките на документи, проверките за идентичност и физическите проверки, които да се извършват на сено и слама на граничните контролни пунктове.
                  
               
                     (7)
                  
                  
                     Тъй като краят на преходния период, предвиден в Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“), настъпва на 31 декември 2020 г., Обединеното кралство поиска да може да продължи износа си на сено и слама за Съюза.
                  
               
                     (8)
                  
                  
                     Освен това сеното и сламата са стоки, чрез които могат да се предават рискове за здравето на животните. Настоящият здравен статус на животните в Обединеното кралство обаче не поражда опасения във връзка с износа на сено и слама за Съюза. Поради това е целесъобразно сеното и сламата с произход от Обединеното кралство да подлежат на проверки на документи, проверки за идентичност и физически проверки на граничния контролен пункт на първо пристигане в Съюза.
                  
               
                     (9)
                  
                  
                     Обединеното кралство предостави необходимите гаранции, които биха изпълнили предвидените в Регламент (ЕО) № 136/2004 изисквания за включване на трета страна в списъка в приложение V към същия регламент и в списъка на третите страни, от които държавите членки имат право да внасят сено и слама. Като се вземат предвид потенциалният риск за здравето на животните, както и гаранциите, предоставени от Обединеното кралство, тази трета държава следва да бъде включена като трета страна, от която на държавите членки е разрешено да внасят сено и слама, без да се засяга прилагането на правото на Съюза спрямо Обединеното кралство и на негова територия по отношение на Северна Ирландия в съответствие с член 5, параграф 4 от Протокола за Ирландия/Северна Ирландия във връзка с приложение 2 към посочения протокол.
                  
               
                     (10)
                  
                  
                     Директива 97/78/ЕО на Съвета (5), която предостави правното основание за Регламент (ЕО) № 136/2004, беше отменена с член 146, параграф 1 от Регламент (ЕС) 2017/625 и поради това не беше възможно да послужи като правно основание за включването на Обединеното кралство в приложение V към Регламент (ЕО) № 136/2004.
                  
               
                     (11)
                  
                  
                     Тъй като съдържащият се в приложение V към Регламент (ЕО) № 136/2004 списък на третите страни, от които държавите членки могат да внасят сено и слама, се прилага до 21 април 2021 г., Комисията все още не е приела делегиран акт в съответствие с член 126, параграф 1 от Регламент (ЕС) 2017/625, с който да се определи, че сено и слама се въвеждат в Съюза само от трета държава или регион на трета държава, включени в списък, изготвен за тази цел от Комисията. Вследствие на това Обединеното кралство не може да бъде включено в такъв списък в съответствие с член 127, параграф 1 от Регламент (ЕС) 2017/625. Поради това Обединеното кралство следва да бъде включено като трета страна, от която на държавите членки е разрешено да внасят сено и слама при спазване на подробните правила за операциите, които се извършват по отношение на стоките, подлежащи на официален контрол на граничните контролни пунктове в съответствие с Регламент за изпълнение (ЕС) 2019/2130.
                  
               
                     (12)
                  
                  
                     До замяната на списъка в приложение V към Регламент (ЕО) № 136/2004 посредством мярка, приета в съответствие с Регламент (ЕС) 2017/625, е целесъобразно да се разреши вносът в Съюза на сено и слама, идващи от и с произход от Обединеното кралство. По този начин търговията с Обединеното кралство ще може да продължи, като същевременно се вземе предвид настоящият ветеринарно-санитарен статус на Обединеното кралство.
                  
               
                     (13)
                  
                  
                     Тъй като преходният период, предвиден в Споразумението за оттегляне, изтича на 31 декември 2020 г., настоящият регламент следва да се прилага от 1 януари 2021 г.
                  
               
                     (14)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Разрешава се вносът в Съюза на сено (код по КН ex 1214 90, както е посочен в глава 12 от приложение I към Регламент за изпълнение (ЕС) 2019/2007) и слама (код по КН ex 1213 00 00, както е посочен в глава 12 от приложение I към Регламент за изпълнение (ЕС) 2019/2007), идващи от и с произход от Великобритания и подчинените на Британската корона територии.
         
         
            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.
            
            Той се прилага от 1 януари 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 22 декември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 95, 7.4.2017 г., стр. 1.
         
            (2)  Регламент (ЕО) № 136/2004 на Комисията от 22 януари 2004 година за определяне на процедурите за ветеринарни проверки на граничните инспекционни пунктове на Общността на продукти, внасяни от трети страни (ОВ L 21, 28.1.2004 г., стр. 11).
         
            (3)  Регламент за изпълнение (ЕС) 2019/2007 на Комисията от 18 ноември 2019 г. за определяне на правила за прилагането на Регламент (ЕС) 2017/625 на Европейския парламент и на Съвета по отношение на списъците на животни, продукти от животински произход, зародишни продукти, странични животински продукти и производни продукти, сено и слама, които подлежат на официален контрол на граничните контролни пунктове, и за изменение на Решение 2007/275/ЕО (ОВ L 312, 3.12.2019 г., стр. 1).
         
            (4)  Регламент за изпълнение (ЕС) 2019/2130 на Комисията от 25 ноември 2019 г. за определяне на подробни правила за действията, които се извършват по време на и след проверките на документи, проверките за идентичност и физическите проверки на животни и стоки, подлежащи на официален контрол на граничните контролни пунктове (ОВ L 321, 12.12.2019 г., стр. 128).
         
            (5)  Директива 97/78/ЕО на Съвета от 18 декември 1997 г. за определяне на принципите, които регулират организацията на ветеринарните проверки на продуктите, въведени в Общността от трети страни (ОВ L 24, 30.1.1998 г., стр. 9).